Up-305/99
Natisni
Opravilna št.:
Up-305/99
Datum odločitve:
25. 3. 2002
ECLI:
ECLI:SI:USRS:2002:Up.305.99
Akt:
Ustavna pritožba A. A. zoper sklep Višjega sodišča v Mariboru št. Cp 947/98 z dne 4. 9. 1998
Izrek:
Ustavna pritožba A. A. zoper sklep Višjega sodišča v Mariboru št. Cp 947/98 z dne 4. 9. 1998 se zavrže.
Evidenčni stavek:
Predlog Državnemu tožilstvu za vložitev zahteve za varstvo zakonitosti na tek roka za vložitev ustavne pritožbe ne vpliva, zato je Ustavno sodišče zavrglo prepozno ustavno pritožbo.
Geslo:
Rok za vložitev ustavne pritožbe, prepozna ustavna pritožba.
Pravna podlaga:
Zakon o Ustavnem sodišču (ZUstS), 52., 1. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
26. 11. 1999
Vrsta odločitve:
sklep
Vrsta rešitve:
zavrženje
Dokument:
US21332
Up-305/99-4
25. 3. 2002
S K L E P
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 25. marca 2002
sklenilo:
Ustavna pritožba A. A. zoper sklep Višjega sodišča v Mariboru št. Cp 947/98 z dne 4. 9. 1998 se zavrže.
Obrazložitev
1. Višje sodišče v Mariboru je z izpodbijanim sklepom spremenilo sklep Okrajnega sodišča v Mariboru tako, da je ugovoru dolžnice zoper sklep o izvršbi ugodilo, izvršbo ustavilo, opravljena izvršilna dejanja pa razveljavilo. Upnik kot ustavni pritožnik meni, da mu je bila z izpodbijanim sklepom Višjega sodišča kršena pravica iz 22. člena Ustave (enako varstvo pravic), ker naj bi sodišče v njegovem primeru odločilo drugače, kot sicer redno odloča v vsebinsko podobnih primerih.
2. Pritožnik navaja, da je izpodbijani sklep Višjega sodišča prejel dne 26. 10. 1998. Meni, da je ustavna pritožba pravočasna, ker je v roku podal predlog Državnemu tožilstvu za vložitev zahteve za varstvo zakonitosti, kar je bilo edino možno izredno pravno sredstvo. Vrhovno sodišče je o vloženi zahtevi za varstvo zakonitosti odločilo s sklepom št. II Ips 108/99 z dne 1. 9. 1999 in jo zavrnilo. Sklep Vrhovnega sodišča je bil pritožniku vročen dne 1. 10. 1999.
3. Po določbi prvega odstavka 52. člena Zakona o Ustavnem sodišču (Uradni listi RS, št. 15/94 - v nadaljevanju ZUstS) je ustavno pritožbo treba vložiti v 60 dneh od dneva vročitve posamičnega akta, zoper katerega je mogoča ustavna pritožba. Posamični akt, ki ga je v konkretni zadevi mogoče izpodbijati z ustavno pritožbo, je sklep Višjega sodišča, zato je rok za vložitev ustavne pritožbe pričel teči z vročitvijo tega sklepa pritožniku oziroma njegovemu pooblaščencu. Ker je bil pritožniku izpodbijani sklep vročen dne 26. 10. 1998, je ustavna pritožba, vložena dne 25. 11. 1999, prepozna. Zahteva za varstvo zakonitosti namreč ni lastno pravno sredstvo strank, temveč državnega tožilca. Predlog Državnemu tožilstvu za vložitev zahteve za varstvo zakonitosti na tek roka za vložitev ustavne pritožbe zoper izpodbijani sklep ne vpliva, četudi je bila zahteva za varstvo zakonitosti kasneje dejansko vložena in o njej odločeno.
4. Ker je ustavna pritožba prepozna, jo je Ustavno sodišče zavrglo.
5. Senat Ustavnega sodišča je sprejel ta sklep na podlagi prve alineje prvega odstavka 55. člena ZUstS v sestavi: predsednik senata dr. Lojze Ude ter člana Franc Testen in dr. Dragica Wedam- Lukić.
Predsednik senata
dr. Lojze Ude